Hallituksen ohjelmaan sisältyvä perustulokokeilun valmistelu etenee.

AOP

Kokeilulla on tarkoitus tutkia muun muassa, voisiko perustulolla vähentää sosiaaliturvan kannustinloukkuja.

Sosiaali- ja terveysministeriön mukaan perustulokokeilu on yksi niistä toimenpiteistä, joiden tavoitteena on uudistaa sosiaaliturvaa vastaamaan paremmin työelämän muutoksia. Ajatuksena on muuttaa sosiaaliturvaa osallistavaksi ja työhön kannustavaksi. Myös byrokratian vähentäminen ja etuuksien yksinkertaistaminen ovat asialistalla.

Mukaan kokeiluun otettaisiin Kelan työttömyysturvaa saavia koehenkilöitä. Kohdejoukosta poimittaisiin satunnaisotannalla 2 000 hengen kokeiluryhmä.

Osallistuminen olisi pakollista, jotta kokeilusta saatavat tulokset eivät olisi vääristyneitä.

Koeryhmälle maksettavaksi summaksi esitetään 560 euroa kuukaudessa.

Koska kokeilu olisi pakollinen, alimman kokeiltavan perustulon taso tulisi asettaa työmarkkinatuen ja peruspäivärahan tasoa vastaavaksi.

Julkista rahaa verovapaasti

Perustulo olisi saajalleen verovapaata tuloa, ja se maksettaisiin Kelan kukkarosta.

Perustuloa saavia ihmisiä verrattaisiin kokeilun ajan kohdejoukkoon kuuluvaan verrokkiryhmään, jolle ei maksettaisi perustuloa. Mukana kokeilussa eivät olisi sellaiset ryhmät, joiden työllisyystilanteen parantamista perustulolla ei tavoitella. Kokeilu ei koskisi siis esimerkiksi vanhuseläkkeellä olevia tai opiskelijoita.

Ministeriön perustulokokeilua koskeva lakiehdotus lähti torstaina lausuntokierrokselle.

Perustulokokeilu olisi tarkoitus toteuttaa vuosina 2017 ja 2018.